Petrolprys daal volgende maandArgieffoto Motoriste kan ŉ daling in die prys van petrol én diesel in November verwag. Volgens die Automobiel-Assosiasie (AA) sal brandstofpryse deur die bank in November daal as gevolg van ŉ daling in die olieprys en die versterking van die rand in Oktober. Maroela Media het vroeër berig dat die prys van 93-oktaan-brandstof na verwagting in November sal daal, terwyl 95-oktaan-brandstof en diesel onderskeidelik tien sent en twee sent duurder sal wees. Die AA het egter Dinsdag in ŉ verklaring gesê hy verwag ŉ daling van tussen agt en 18 sent vir petrol, 14 sent vir diesel en tot 21 sent vir paraffien, as gevolg van die daling van oliepryse en die versterking van die rand. Die AA verwag boonop dat oliepryse verder sal daal in November. “Wat ook al nou met die wisselkoers en olieprys gebeur, sal bepaal hoeveel motoriste dié feesseisoen by vulstasies sal moet opdok. Ons sal moet wag en kyk of die verlaging in prys voortduur vir die res van die jaar,” lui die verklaring.